บลจ.วรรณเปิดตัวกองทุนน้ำมัน
บลจ.วรรณ เปิดตัวกองทุนน้ำมัน ลงทุนออยล์ฟิวเจอร์ อิง Brent ในตลาด TFEX คาดให้ผลตอบแทนปีนี้ 10%
15 พ.ค. 2555

บลจ.วรรณ เปิดตัวกองทุนน้ำมัน ลงทุนออยล์ฟิวเจอร์ อิง Brent ในตลาด TFEX คาดให้ผลตอบแทนปีนี้ 10% 
นายวิน อุดมรัชตวนิชย์ ประธานเจ้าหน้าที่บริหารการลงทุน บริษัทหลักทรัพย์จัดการกองทุน (บลจ.) วรรณ คาดว่า วันที่ 18-28 พ.ค. นี้ จะสามารถเปิดขายกองทุนเปิด วรรณ ออยล์ ดิวิเดน ฟันด์ (ONE-OIL) ซึ่งเป็นกองทุนน้ำมันกองทุนแรกในประเทศไทยที่ลงทุนใน Brent oil Futures ของตลาด TFEX และมีนโยบายจ่ายเงินปันผลปีละไม่เกิน 4 ครั้ง
"โครงสร้างการลงทุนของกองทุนนี้จะใช้เงินประมาณ 7% ของมูลค่าสินทรัพย์สุทธิ (เอ็นเอวี) ใช้เป็นหลักประกันขั้นต้นในการลงทุนสัญญาออยล์ฟิวเจอร์ และอีก 93% จะนำไปลงทุนในพันธบัตรรัฐบาลอายุ 14 วัน เพื่อเป็นการบริหารสภาพคล่อง และยังทำให้นักลงทุนมีโอกาสได้รับผลตอบแทนจากอัตราดอกเบี้ยพันธบัตรรัฐบาลอีกด้วย"นายวินกล่าว
ทั้งนี้ กองทุนจะลงทุนออยล์ฟิวเจอร์ในสัญญาที่ใกล้ที่สุด ซึ่งจะทำให้มูลค่าหน่วยลงทุนสะท้อนราคาน้ำมันดิบ Brent มากที่สุด และสามารถชำระเงินค่าขายหน่วยลงทุนให้นักลงทุนได้เร็วที่สุด หรือ T+1 เมื่อเทียบกับกองทุนน้ำมันที่มีอยู่ในปัจจุบัน นอกจากนี้ ยังไม่เสียค่าธรรมเนียมบริหารจัดการกองทุนซ้ำซ้อนเหมือนกองทุนที่ลงทุนต่างประเทศ
นายวิน กล่าวอีกว่า ราคาน้ำมันดิบ Brent ในปลายปีนี้จะขึ้นไปอยู่ที่ 120-125 เหรียญสหรัฐฯ/บาร์เรล หรือเพิ่มขึ้นประมาณ 10% นับจากราคาปัจจุบัน และในปี 2556 คาดว่า ราคาทรงตัวอยู่ที่ 125-130 เหรียญสหรัฐ/บาร์เรล 
"ในระยะยาวราคาน้ำมันดิบ Brent จะค่อยๆ ปรับตัวเพิ่มขึ้น เนื่องจากความต้องการใช้น้ำมันดิบมีมากกว่าปริมาณน้ำมันที่ผลิตได้  โดยเฉพาะในไตรมาส 3 ปีนี้ ที่ประเมินว่า ความต้องการใช้น้ำมันดิบจะอยู่ที่ 90.6 ล้านบาร์เรลต่อวัน ขณะที่มีกำลังการผลิต 90.1 ล้านบาร์เรลต่อวัน"นายวิน กล่าว